b'\n_START_ARTICLE_\nJedrska elektrarna Kr\xc5\xa1ko\n_START_PARAGRAPH_\nJedrska elektrarna Kr\xc5\xa1ko (kratica JEK, tudi Nuklearna elektrarna Kr\xc5\xa1ko - NEK) je edina slovenska (in tudi edina na ozemlju nekdanje Jugoslavije) jedrska elektrarna; deluje od leta 1981. Jedrski reaktor je tla\xc4\x8dnovodnega tipa. Nazivna mo\xc4\x8d elektrarne je 696 MW. Najve\xc4\x8dja mo\xc4\x8d je 676 MW, gorivo je obogateni uran (2,1-4,3 ute\xc5\xbenih odstotkov \xc2\xb2\xc2\xb3\xe2\x81\xb5U), masa goriva 48,7 t, gorivnih elementov je 121, v vsakem gorivnem elementu je 256 gorivnih palic (16*16), moderator in hladilo je demineralizirana voda, 33 snopov po 20 palic iz zlitine srebra, indija in kadmija se uporablja za regulacijo mo\xc4\x8di (kontrolne palice)._NEWLINE_Elektrarna stoji ob Savi v naselju Vrbina v ob\xc4\x8dini Kr\xc5\xa1ko.\n_START_SECTION_\nZgodovina in lastni\xc5\xa1tvo\n_START_PARAGRAPH_\nJedrska elektrarna Kr\xc5\xa1ko je bila zgrajena na podlagi samoupravnega sporazuma med nekdanjima jugoslovanskima republikama Slovenijo in Hrva\xc5\xa1ko, ki sta vsaka vlo\xc5\xbeili polovico sredstev. Neposredno z elektrarno upravlja podjetje Nuklearna elektrarna Kr\xc5\xa1ko (NEK), katerega pol je v lasti hrva\xc5\xa1kega podjetja Hrvatska elektroprivreda (HEP) in slovenskega podjetja Eles-Gen, oziroma mati\xc4\x8dnega podjetja Elektro Slovenija (ELES). Vsa navedena podjetja so v popolni dr\xc5\xbeavni lasti Hrva\xc5\xa1ke oziroma Slovenije.\n_START_SECTION_\nMednarodni sporazum o ratifikaciji pogodbe med Republiko Hrva\xc5\xa1ko in Slovenijo\n_START_PARAGRAPH_\nDogovor o nekaterih spornih vpra\xc5\xa1anjih, ki so se kopi\xc4\x8dila v \xc4\x8dasu delovanja jedrske elektrarne, zlasti po osamosvojitvi obeh republik (Hrva\xc5\xa1ke in Slovenije), zajema mednarodni sporazum, ki sta ga predstavnika obeh vlad podpisala 19. decembra 2001. Dr\xc5\xbeavni zbor Republike Slovenije je v pogodbo ratificiral in je stopila v veljavo marca 2003 .'